താലിബാനെ വിറപ്പിച്ച പെണ്സിംഹം സലീമ മസാരി പിടിയിലായതായി സൂചന കാബൂള് സ്വന്തം ജനതയെ രക്ഷിക്കാന് താലിബാനെതിരെ ആയുധമെടുത്ത് പോരാടാനിറങ്ങിയ ആദ്യവനിതകളില് ഒരാളായ ചഹര്കിന്റ് ജില്ലാ ഗവര്ണര് സലീമ മസാരി താലിബാന്റെ പിടിയിലായതായി സൂചന. അഫ്ഗാന് പിടിച്ചടക്കാന് ഇറങ്ങിപുറപ്പെട്ട താലിബാന് ഭീകരര്ക്ക് സലീമ മസാരിയെന്ന വനിതാ ഗവര്ണര് ഉണ്ടാക്കിയ തലവേദനകള് ചില്ലറയായിരുന്നില്ല.പ്രവിശ്യകള് ഒരോന്നായി വീഴമ്ബോഴും ദുര്ബലമെന്ന് കരുതിയ അഫ്ഗാന് സേനയെ നയിക്കാന് ആയുധമെടുത്ത സലീമ എന്നും താലിബാന്റെ കണ്ണിലെ കരടായിരുന്നു. പോരാട്ടം രൂക്ഷമായ ഘട്ടത്തില് താലിബാനെ നേരിടുന്നതിനായി തന്റെ പ്രദേശത്ത് ഗ്രാമീണരെയും ആട്ടിടയന്മാരെയും തൊഴിലാളികളെയും സംഘടിപ്പിച്ച് ഒരു സൈന്യത്തെ രൂപീകരിച്ച നാല്പ്പതുകാരി ചിലപ്പോഴെല്ലാം തോക്കെടുക്കാനും മടിച്ചു നിന്നിരുന്നില്ല. സലീമയുടെ സൈന്യത്തില് ചേരാന് പ്രാദേശികവാസികള് തങ്ങളുടെ ഭൂമിയും വളര്ത്തുമൃഗങ്ങളെയും വരെ വിറ്റ് ആയുധങ്ങള് വാങ്ങിയത് അന്താരാഷ്ട്ര മാധ്യമങ്ങളിലടക്കം വാര്ത്തയായിരുന്നു. മറ്റു പല പ്രവിശ്യകളും, അവസാനം തലസ്ഥാനമായ കാബൂളും വലിയ പ്രതിരോധങ്ങളൊന്നുമില്ലാതെ കീഴടങ്ങിയപ്പോഴും സലീമയുടെ സൈന്യം ശക്തമായി താലിബാനെ പ്രതിരോധിച്ചു. കാബൂള് വീണതിന് ശേഷം മാത്രമാണ് സലീമയുടെ ചഹര്കിന്റ് താലിബാന് വഴങ്ങിയത്. രാത്രിയെന്നോ പകലെന്നോ ഇല്ലാതെയാണ് പ്രാദേശിക ജനത യുദ്ധത്തില് സലീമയ്ക്ക് പിന്നില് അണിനിരന്നത്. അവരുടെ ആത്മാര്ത്ഥമായ പ്രതിരോധമാണ് താലിബാന് ചഹര്കന്റ് ബാലികേറമലയായി നിലനിര്ത്തിയത്. അഫ്ഗാനില് നിന്ന് ഇറാനിലേക്ക് കുടിയേറിയ കുടുംബത്തില് 1980ല് അഭയാര്ത്ഥിയായാണ് സലീമ മസാരി ജനിക്കുന്നത്. പ്രഥാമിക വിദ്യാഭ്യാസത്തിന് ശേഷം തെഹ്റാന് സര്വകലാശാലയില് നിന്ന് ബിരുദ പഠനം പൂര്ത്തിയാക്കി ഇറാനില് തന്നെ വിവിധ സര്വകലാശാലകളിലും അന്താരാഷ്ട്ര കുടിയേറ്റ സംഘടനയിലും സേവനമനുഷ്ഠിച്ചു. തുടര്ന്ന് മാതാപിതാക്കളുമായി സ്വന്തം നാടായ അഫ്ഗാനിസ്ഥാനില് തിരികെയെത്തി. 2018ല് ചാര്കിന്റ് ഗവര്ണറായി തെരഞ്ഞെടുക്കപ്പെട്ടു. താലിബാന് മുന്നേറ്റത്തിന്റെ അപകടം തിരിച്ചറിഞ്ഞ സലീമ ജില്ലയുടെ സംരക്ഷണത്തിനായി സുരക്ഷാ കമ്മീഷന് രൂപം നല്കി. ഈ സുരക്ഷാ കമ്മീഷന്റെ നേതൃത്വത്തിലാണ് സൈന്യത്തില് പ്രാദേശികവാസികളെ അണിനിരത്തിയത്. സാമ്ബ്രദായികമായ വിശ്വാസങ്ങളെ വെല്ലുവിളിച്ച് താലിബാന് ഭീകരര്ക്കെതിരെ നിര്ണായകമായ പോരാട്ടത്തിന് നേതൃത്വം നല്കിയ സലീമയെ താലിബാനും ഇസ്ലാമിക് സ്റ്റേറ്റ് തീവ്രവാദികളും നിരന്തരം ലക്ഷ്യം വെച്ചിരുന്നു. താലിബാന് കാബൂളില് എത്തിയതിന് പിന്നാലെ പ്രസിഡന്റ് അഷറഫ് ഗനി അടക്കമുള്ള നേതാക്കാള് നാടുവിട്ടപ്പോഴും ചഹര്കന്റില് തന്നെ തുടരുകയായിരുന്നു സലീമ. പിടിയിലായതിന് ശേഷമുള്ള ഇവരുടെ വിവരങ്ങളൊന്നും പുറത്തുവന്നിട്ടില്ല.